## Pravilnik o organizaciji, nadzoru i prikupljanju naknade za financiranje rada HANDA-e i obveznih zaliha naf­te i naftnih derivata

### NN 3/2008 (7.1.2008.), Pravilnik o organizaciji, nadzoru i prikupljanju naknade za financiranje rada HANDA-e i obveznih zaliha naf­te i naftnih derivata

# HRVATSKA AGENCIJA ZA OBVEZNE ZALIHE NAFTE I NAFTNIH DERIVATA

**73**

Na temelju članka 31. Statuta Hrvatske agencije za obvezne zalihe nafte i
naftnih derivata (»Narodne novine«, broj 06/2007), Upravno vijeće Hrvatske
agencije za obvezne zalihe nafte i naftnih derivata (dalje u tekstu: HANDA) na
sjednici održanoj 20. prosinca 2007. godine donosi sljedeći

## PRAVILNIK

### O ORGANIZACIJI, NADZORU I PRIKUPLJANJU NAKNADE ZA FINANCIRANJE RADA HANDA-e I OBVEZNIH ZALIHA NAFTE I NAFTNIH DERIVATA

Članak 1.

Ovim Pravilnikom utvrđuje se sadržaj, način i rokovi dostave podataka te način
obračuna i rokovi uplate naknade za financiranje rada HANDA-e i obveznih zaliha
nafte i naftnih derivata (dalje u tekstu: Naknada) koju su obveznici uplate
Naknade dužni uplaćivati na račun HANDA-e, sukladno članku 21. Zakona o tržištu
nafte i naftnih derivata (»Narodne novine«, broj 57/2006) (dalje u tekstu:
Zakon).

Članak 2.

Izrazi koji se koriste u ovom Pravilniku imaju značenje utvrđeno Zakonom.

NAKNADA I OBVEZNICI UPLATE NAKNADE

Članak 3.

Naknada je sastavni dio prodajne cijene na teritoriju Republike Hrvatske za
naftne derivate iz članka 12. stavka 1. Zakona.
Visinu Naknade utvrđuje Vlada Republike Hrvatske, na prijed­log HANDA-e.
Visina Naknade ne mora biti ista za sve naftne derivate iz članka 12. stavka 1.
Zakona.
Visina Naknade koju je utvrdila Vlada Republike Hrvatske ne sadrži porez na
dodanu vrijednost.
Obveznici uplate Naknade su proizvođači i uvoznici naftnih derivata, a njihova
obveza obračunavanja i obveza uplate Naknade propisani su člankom 21. Zakona.
Iznos obveze uplate Naknade jest umnožak količine naftnih derivata iz članka 12.
stavka 1. Zakona stavljenih u promet na teritoriju Republike Hrvatske i visine
Naknade utvrđene za tekuću godinu.
Količina naftnih derivata iz članka 12. stavka 1. Zakona stavljenih u promet na
teritoriju Republike Hrvatske iskazuje se u tonama, pri temperaturi od +15
stupnjeva C.

OSNOVICA ZA OBRAČUN I UPLATU NAKNADE

Članak 4.

Osnovica za obračun Naknade su naftni derivati iz članka 12. stavka 1. Zakona,
neovisno o kvaliteti i komercijalnom nazivu.
Gubitak (rastep, rashod) naftnih derivata iz članka 12. Stavka 1. Zakona koji je
nastao u skladištima derivata kod proizvođača i uvoznika smatra se količinom na
koju se obračunava Naknada, osim gubitka koji je nastao djelovanjem više sile.

UTVRĐIVANJE OSNOVICE I OBRAČUN NAKNADE

Članak 5.

Sukladno obvezi iz članka 3. ovoga Pravilnika, obveznici obračuna i uplate
Naknade dužni su izraditi Mjesečni i Godišnji obračun količina naftnih derivata
koji čine osnovicu za obračun Naknade te Mjesečni i Godišnji obračun iznosa
obveze uplate Naknade.
Obračun količina dostavlja se HANDA-i na Obrascu KOLIČINA DERIVATA, a obračun
iznosa obveze uplate Naknade na Obrascu OBRAČUN NAKNADE.
Obrasci iz prethodnog stavka sastavni su dio ovoga Pravilnika i istodobno se
dostavljaju HANDA-i.
Mjesečne obračune obveznici su dužni dostaviti do 20. dana u tekućem mjesecu za
prethodni mjesec, a Godišnje obračune do 31. siječnja tekuće godine za prethodnu
godinu. Godišnji obračuni mogu sadržavati ispravke i nadopune, a ukoliko se
razlikuje od zbroja mjesečnih obračuna za godinu, obveznik je dužan dostaviti
obrazloženje za odstupanja godišnjih obračuna u odnosu na zbroj mjesečnih
obračuna.

PLAĆANJE NAKNADE

Članak 6.

Naknada je prihod HANDA-e.
Obveznici uplaćuju Naknadu, sukladno Zakonu i ovom Pravilniku, najkasnije do 20.
dana tekućeg mjeseca za prethodni mjesec.
Naknada se uplaćuje na račun HANDA-e broj: 2340009-1110251821. Obveznici uplate
Naknade dužni su prilikom uplate upisati podatke o uplatitelju; svrha uplate je
Naknada za HANDA-u i obvez­ne zalihe nafte i naftnih derivata; u rubriku Poziv
na broj upisati: 1001-matični broj (MB) poslovnog subjekta koji mu je dodijelio
Državni zavod za statistiku.
U slučaju da obveznik uplate Naknade uplati HANDA-i iznos veći od onoga
navedenog u Obrascu OBRAČUN NAKNADE, HANDA će preplaćeni iznos tretirati kao
akontaciju za obvezu koja dospijeva za tekući mjesec.
U slučaju da obveznik ne uplati Naknadu u iznosu, na način i roku utvrđenom u
članku 5. ovoga Pravilnika, HANDA će o istom pismeno izvijestiti Državni
inspektorat i druge nadležne inspektore prema posebnim propisima, kao i Hrvatsku
energetsku regulatornu agenciju, s ciljem primjene kaznenih odredbi utvrđenih
člankom 23. Zakona.
U slučaju nepravovremene uplate Naknade obračunava se zakonska zatezna kamata.

OBAVIJEST O UPLATI NAKNADE

Članak 7.

Obveznik uplate dužan je obavijestiti HANDA-u o obavljenoj uplati.
Obavijest o uplati sadrži podatke o datumima uplate, uplaćenim iznosima i
bankama koje su u ime obveznika provele plaćanje.
Obavijest o uplati dostavlja se na Obrascu UPLATA NAKNADE koji je sastavni dio
ovoga Pravilnika.
Obrazac UPLATA NAKNADE dostavlja se HANDA-i istodobno s Obrascem KOLIČINA
DERIVATA i Obrascem OBRAČUN NAKNADE.
Obveznici su dužni Obrasce iz ovoga Pravilnika dostaviti tako da posjeduju dokaz
o dostavi.
Obrasce iz ovoga Pravilnika obvezno treba potpisati odgovorna osoba obveznika
uplate Naknade. Pod pojmom odgovorne osobe razumijeva se fizička osoba koja je u
odgovarajućem sudskom registru upisana kao ovlašteni predstavnik obveznika
uplate Naknade, ili fizič­ka osoba koju je sudski ovlašteni predstavnik
obveznika uplate Naknade svojom odlukom ovlastio da potpisuje predmetne Obrasce.

IZDAVANJE RAČUNA

Članak 8.

U roku od 7 (sedam) dana od primitka Obrazaca iz članka 5. i članka 7. ovoga
Pravilnika, HANDA će obvezniku uplate izdati račun za Mjesečni obračun Naknade
za tekuću poslovnu godinu.

GODIŠNJI OBRAČUN

Članak 9.

Obveznici uplate Naknade dužni su Godišnji obračun uplaćene Naknade dostaviti
HANDA-i do 31. siječnja tekuće godine za prethodnu godinu.
HANDA će nakon usklađenja podataka koje su dostavili obveznici uplate Naknade i
ostalih relevantnih i dostupnih podataka nadležnih tijela državne uprave,
sukladno svojim javnim ovlastima, izdati obveznicima uplate Naknade Rješenje o
uplaćenom iznosu Nak­nade za poslovnu godinu na koju se odnose dostavljeni
podatci.

GODIŠNJI OBRAČUN ZA 2006. I 2007. GODINU

Članak 10.

Sukladno Odluci Vlade Republike Hrvatske, Naknada za 2006. godinu iznosi 40,40
kuna po toni naftnih derivata iz članka 12. stavka 1. Zakona koji se stavljaju u
promet na domaće tržište u razdoblju od stupanja na snagu Uredbe o načinu uplate
sredstava za financiranje rada Hrvatske agencije za obvezne zalihe nafte i
naftnih derivata i obveznih zaliha nafte i naftnih derivata (»Narodne novine«,
broj 85/06) do 31. prosinca 2006. godine.
Sukladno Odluci Vlade Republike Hrvatske, Naknada za 2007. godinu iznosi 150,00
kuna po toni naftnih derivata iz članka 12. stavka 1. Zakona koji se stavljaju u
promet na domaće tržište u razdoblju od 1. siječnja do 31. prosinca 2007.
godine.
Obveznici uplate Naknade dužni su do 31. siječnja 2008. godine dostaviti HANDA-i
Godišnja izvješća za 2006. i 2007. godinu, na Obrascima propisanim ovim
Pravilnikom.
U slučaju da podatci nadležnih tijela i podatci obveznika uplate Naknade nisu
usklađeni, HANDA će takvim obveznicima Rješenjem naložiti način i rok usklađenja
podataka kao i rok za podmirenje nepodmirenih obveza.
Prilikom dostave Godišnjih izvješća za 2006. i 2007. godinu obveznici uplate
Naknade dužni su navesti koliko su Naknade uplatili na privremeni račun pri
državnom proračunu sukladno Uredbi iz stavka 1. ovoga članka, a koliko na račun
HANDA-e iz članka 6. ovoga Pravilnika.

ČUVANJE DOKUMENTACIJE

Članak 11.

Obveznici obračuna i uplate Naknade dužni su, neovisno o drugim propisima koji
uređuju čuvanje dokumentacije, čuvati najmanje 5 (pet) godina od razdoblja na
koje se odnose, svu dokumentaciju kojom dokazuju količine naftnih derivata i
iznose uplaćenih naknada iskazanih u Obrascima i dostavljenih HANDA-i.

STUPANJE NA SNAGU

Članak 12.

Ovaj Pravilnik stupa na snagu osmoga dana od dana objave na oglasnoj ploči HANDA-e.
Pravilnik se objavljuje na oglasnoj ploči HANDA-e dana 20. prosinca 2007.
godine.
Ovaj Pravilnik objavit će se i u »Narodnim novinama«.

Zagreb, 20. prosinca 2007.

Predsjednik
Upravnog vijeća
**Miljenko Pavlaković, dipl. oec**., v. r.

![](dodatni/348712.gif)

![](dodatni/348713.gif)

![](dodatni/348714.gif)

Pravilnik, NN 3/2008-73
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)